Gordhan: ‘Sien julle die 18de April’Pravin Gordhan (22 Februarie 2017) Foto: GCIS Pravin Gordhan, voormalige minister van finansies, het onderneem om in die parlement teenwoordig te wees wanneer die mosie van wantroue in pres. Jacob Zuma aangehoor word. Gordhan het dié uitlating gemaak in die St. George-katedraal in Kaapstad tydens ŉ gedenkdiens van die vryheidsvegter Ahmed Kathrada. Die mosie van wantroue is geskeduleer vir 18 April. Gordhan sal stem as ŉ gewone LP. “Sien julle die 18de April,” het Gordhan gesê. Volgens hom was die gees van die destydse United Democratic Movement tasbaar by die gedenkdiens. Verskeie aktiviste het die gedenkdiens bygewoon en onder meer geëis dat die Gupta-familie die land verlaat. Gordhan het vir die vierde keer in agt dae by Kathrada-gedenkdienste ŉ staande toejuiging gekry en weer eens gesê mense moet opstaan om die land “terug te neem en die Suid-Afrika wat ons kan wees te word”. Hy het wel bygevoeg dat dit dekades kan neem. Hy het gesê dat Suid-Afrika die afgradering deur die kredietgraderingsagentskap Standard & Poor’s kon vermy “as ons onsself gedra het”. Hy het verwys na die bedanking van Lungisa Fuzile, voormalige direkteur-generaal van finansies, asook dié van sy voormalige adjunk, Mcebisi Jonas. Hy het aan albei eer betoon. Hy het bygevoeg dat dit ŉ “rowwe” 15 maande was en gesê dat eerlike mense nie vir ŉ korrupte staatsdiens wil werk nie. Hy het teen outoritarisme uitgevaar en gesê “as ons op daardie punt kom, dan weet jy, jy het die staat aan ŉ klomp bendelede oorhandig”. Hy het gesê die sleutelwoord vir dié wat in beheer is, het “ek” geword en is nie meer “ons” nie.